詠桃花菊一章
作者：陳東
朝代：宋

paragraphs: 潘郎嘗望塵，陶令亟避俗。
胸中定何如，清濁在一矚。
河陽艶桃春，彭澤鬰秋菊。
所好邈如許，二子殊品目。
詩人易評量，忍使混衡斛。
當使冰鑑磨，要遣鬚眉燭。
勿容脂粉姿，濫入珪璋錄。
神仙真渺茫，浪說武陵谷。
不如臨清潭，飲水樂自足。
誰令春雨紅，點污秋株綠。
寒根豈無知，風霜怒應蓄。
令尹非安仁，腰带肯輕束。
脫巾漉酒漿，黄花泛新馥。